Piinlighyuwhaalleghmeng Akuzin tawantekaq,
Akuzin Kiyaghneghmetkaq,
Akuzin Kiyaghneghulghii.
Ellnga Kiyaghneghmetkaq piinlighyuggaalleghmeng ima.
Kiyaghneghem ellngakun sangwaa qamagtengngwaaghluku ulimakaa,
talwa sangwaa ataasighhaq ulimamangitaa Akuzitngunani.
Akuzitmetuq unguvalleq,
taana unguvalleq nighuguuq yugnun.
Taana nighuk kuukgutnguuq mamlegmi,
mamlegem kayaalqumangitaa.
Taawanguq yuuk Kiyaghneghem kayagtekaa,
aatgha John.
John‑em apeghyaghtuqaa nighuk qamaglluki yuget ugpeghesqelluki ungipaqilleghmikun.
Ellnga nighugunghituq,
iwernga apeghyaghtuuwaa nighuk.
Taana nighupiiguuq tagikaq nunamun,
nighugullghii tamaghhaanun yugnun.
Taana Akuzin nunametkaq.
Qaywa nuna ulimakaayaghngaan ellngakun,
tawalliima nunam yugita nallukegkaat.
Tagikaayalghii ellmi katam yugminun,
iwernga tugukliimangilkangat.
Iwernga qamaglluki tuguklighilghiitlu ugpelghiitlu ellmineng,
avaqutaliisaghqaaghtestekaqii Kiyaghneghmun.
Avaqutaliisimangitii yugkun allgeghaqelghiistun,
talwa yugem piyukellghakun nalighmeng nakmikellghakun.
Kiyaghneghem ellmineng katam avaqutaliitkaqii.
Akuzin kemgughlluni akulemnnitkaq.
Ellngakun Kiyaghneq liitestengngwaaqaaguq,
liitestengngwaaqaqaallu piniqelleni whangkunnun.
Esghaqaqaghput taawa seghleghllaguftuq.
Seghleghllaguftuq qayughllak taananginaghhaalghii Ighnegha Atam.
John‑em Paaptaayestem aapqaqaa,
akilghuutkegkaqaa whaten,
“Taananguuq aapqaqa elpesinun whaten piiqngama,
‘Kingumneng tagiyaghqaq aangeghllagtuq whangamneng,
qayughllak kiyaghtengngulghii talwa allgellghillunga.’”
Piniqingaghllagutmineng quyastaqiinkut uteghpagtiinaq.
Kiyaghneghem tuunegkaqii Liilightuusat Moses‑kun,
iwernga piniqelleqlu ipalleqlu liitestekaqaak Jesus Christ‑akun.
Kitum alngunak esghiigataa Kiyaghneq.
Taananginaghhaam Ighneghem qantaghantelleghpigaam Atamun,
liitestekaa yugnun.